CELEX: 52021PC0352
Language: da
Date: 2021-06-30
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i det nordøstlige Atlanterhav, for så vidt angår en afgørelse om afgrænsning og en henstilling om forvaltningen af det beskyttede havområde "North Atlantic Current and Evlanov Seamount" (NACES-havbeskyttelsesområdet)

EUROPA-KOMMISSIONEN
            Bruxelles, den 30.6.2021
            COM(2021) 352 final
            2021/0173(NLE)
            Forslag til
            RÅDETS AFGØRELSE 
            om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i det nordøstlige Atlanterhav, for så vidt angår en afgørelse om afgrænsning og en henstilling om forvaltningen af det beskyttede havområde "North Atlantic Current and Evlanov Seamount" (NACES-havbeskyttelsesområdet)
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i kommissionen for beskyttelse af havmiljøet i det nordøstlige Atlanterhav i forbindelse med den planlagte vedtagelse af en afgørelse om afgrænsning og en henstilling om forvaltningen af det beskyttede havområde "North Atlantic Current and Evlanov Seamount" (i det følgende benævnt "NACES-havbeskyttelsesområdet") inden for rammerne af konvention om beskyttelse af havmiljøet i det nordøstlige Atlanterhav ("Osparkonventionen").
            
            
               2.Baggrund for forslaget
            
            
               2.1.Osparkonventionen
            
            
               Osparkonventionen har til formål at beskytte det nordøstlige Atlanterhav mod de skadelige virkninger af menneskelige aktiviteter for derved at beskytte menneskers sundhed og bevare de marine økosystemer og, når det er praktisk muligt, at genoprette de havområder, der er blevet påvirket negativt. Den har 16 kontraherende parter: Belgien, Danmark, Det Forenede Kongerige, EU
                  1
               , Finland, Frankrig, Island, Irland, Luxembourg, Nederlandene, Norge, Portugal, Schweiz, Spanien, Sverige og Tyskland. Konventionen blev åbnet for undertegnelse på Oslokommissionens og Pariskommissionens ministermøde i Paris den 22. september 1992 og trådte i kraft den 25. marts 1998.
            
            
               2.2.Osparkommissionen
            
            
               Osparkommissionen, der er oprettet i henhold til konventionens artikel 10, består af repræsentanter for hver af de kontraherende parter. Den mødes regelmæssigt, og når som helst særlige omstændigheder kræver det. Den har til opgave bl.a. at føre tilsyn med gennemførelsen af konventionen og at evaluere forholdene i havområdet, vurdere, hvor effektive de foranstaltninger, der vedtages, er, undersøge prioriteterne og vurdere behovet for yderligere eller andre foranstaltninger.
            
            
               I henhold til konventionens artikel 20 har hver kontraherende part én stemme i kommissionen. EU har ret til det antal stemmer, der svarer til antallet af medlemsstater, der er kontraherende parter i konventionen. EU udøver ikke sin stemmeret, når medlemsstaterne udøver deres, og omvendt. 
            
            
               I henhold til konventionens artikel 15, stk. 3, skal kommissionen vedtage ændringer af konventionen med enstemmighed blandt de kontraherende parter.
            
            
               2.3.Osparkommissionens påtænkte retsakter
            
            
               Den 1. oktober 2021 skal Osparkommissionen under ministerdelen af dens årlige møde vedtage en afgørelse om afgrænsning og en henstilling om forvaltningen af NACES-havbeskyttelsesområdet ("de påtænkte retsakter").
            
            
               I den påtænkte Ospar-afgørelse om afgrænsning oprettes NACES-havbeskyttelsesområdet ved at angive de geografiske koordinater (breddegrad/længdegrad) for dets grænser. Formålet med den påtænkte Ospar-henstilling om forvaltningen af NACES-havbeskyttelsesområdet er at vejlede de kontraherende parter i Osparkonventionen i forbindelse med vedtagelsen af foranstaltninger til beskyttelse og bevarelse af havfugle og økosystemer, herunder deres biodiversitet og processer, der støtter disse bestande, i overensstemmelse med de generelle og specifikke bevaringsmålsætninger, der er fastsat i bilaget til denne henstilling.
            
            
               De videnskabelige analyser, der er blevet gennemført for at fastslå dette områdes betydning som fourageringssted for havfugle, er fremlagt i et omfattende dokument, der blev offentliggjort i december 2020
                  2
               . Hvis det udpeges, vil det foreslåede beskyttede havområde være det største beskyttede havområde i Osparnetværket med et areal på næsten 600 000 km2 (et område på størrelse med Frankrig), og det ville blive det ottende kollektivt udpegede beskyttede havområde inden for det havområde, der er omfattet af Osparkonventionen, og som ligger uden for national jurisdiktion.
            
            
               3.Den holdning, der skal indtages på Unionens vegne
            
            
               Behovet for beskyttelse af havets biodiversitet og økosystemer, herunder i havområder uden for national jurisdiktion, er flere gange blevet anerkendt. I Rådets konklusioner om Kommissionens meddelelse "EU's biodiversitetsstrategi for 2030 — Naturen skal bringes tilbage i vores liv", som blev vedtaget i oktober 2020, opfordres der til høje ambitioner på den 15. partskonference under konventionen om den biologiske mangfoldighed, og målet om at beskytte mindst 30 % af EU's havområde, heraf en tredjedel strengt, hvilket svarer til 10 % af EU's havområder, hilses velkommen. I konklusionerne understreges det også, at dette er et mål, der skal nås af medlemsstaterne i fællesskab, og det anerkendes, at der er et presserende behov for at intensivere indsatsen for at sikre en effektiv forvaltning af alle beskyttede områder, for at definere klare bevaringsmål og for at overvåge og styrke dem hensigtsmæssigt. I konklusionerne understreges desuden betydningen af at søge synergier og sidegevinster ved biodiversitetsrelaterede multilaterale miljøaftaler som Osparkonventionen og at integrere biodiversitetshensyn og -mål i relevante internationale og regionale processer. I denne sammenhæng bekræfter de EU's støtte til indgåelsen af en ambitiøs retligt bindende international aftale om havets biodiversitet i områder uden for national jurisdiktion (BBNJ) under De Forenede Nationers havretskonvention (UNCLOS) i 2021. Sluttelig gentager de EU's støtte til udpegelsen af tre store beskyttede havområder i Det Antarktiske Ocean inden for rammerne af Kommissionen for Bevarelse af de Marine Levende Ressourcer i Antarktis.
            
            
               I lyset af Ospar-ministerkonferencen næste oktober er en EU-holdning nødvendig, da den påtænkte Ospar-afgørelse om afgrænsning, som vil blive vedtaget sammen med henstillingen om forvaltningen af det beskyttede havområde, er en retligt bindende tekst. Selv om henstillingen ikke vil være retligt bindende, foreslås det, at EU-holdningen dækker begge "påtænkte retsakter", da de er tæt forbundne. Da de vil lette gennemførelsen af EU's internationale forpligtelser og ambitioner og forbedre beskyttelsen af miljøet, foreslås det, at Unionen støtter vedtagelsen af afgørelsen og henstillingen.
            
            
               4.Retsgrundlag
            
            
               4.1.Proceduremæssigt retsgrundlag
            
         
         
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. 
            
            
               4.1.2.Princippernes anvendelse på det foreliggende tilfælde
            
            
               Osparkommissionen er et organ, der er oprettet ved en aftale, nemlig Osparkonventionen.
            
            
               Den afgørelse, som Osparkommissionen skal vedtage, er en retsakt, der har retsvirkning, da alle Ospar-afgørelser er retligt bindende for de kontraherende parter i henhold til Osparkonventionen (artikel 13, stk. 2). Selv om henstillinger ikke er retligt bindende, er Ospar-henstillingen om forvaltningen af NACES-havbeskyttelsesområdet i det foreliggende tilfælde tæt forbundet med Ospar-afgørelsen om afgrænsning, og det er derfor hensigtsmæssigt at lade dem være omfattet af samme holdning fra Unionen.
            
            
               De påtænkte retsakter supplerer eller ændrer ikke den institutionelle ramme for Osparkonventionen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører miljøbeskyttelse.
            
            
               Det materielle retsgrundlag for forslaget til afgørelse er derfor artikel 192, stk. 1, i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 192, stk. 1, sammenholdt med artikel 218, stk. 9, i TEUF.
            
            
               2021/0173 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i forbindelse med konventionen om beskyttelse af havmiljøet i det nordøstlige Atlanterhav, for så vidt angår en afgørelse om afgrænsning og en henstilling om forvaltningen af det beskyttede havområde "North Atlantic Current and Evlanov Seamount" (NACES-havbeskyttelsesområdet)
            
         
         
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Konventionen om beskyttelse af havmiljøet i det nordøstlige Atlanterhav
                  3
                ("konventionen"), som EU er kontraherende part i, trådte i kraft den 25. marts 1998.
            
            
               (2)I henhold til konventionens artikel 10, stk. 3, kan den kommission, der er nedsat ved konventionens artikel 10, stk. 1, ("Osparkommissionen"), vedtage afgørelser og henstillinger i overensstemmelse med konventionens artikel 13.
            
            
               (3)Osparkommissionen skal på sit 24. møde den 1. oktober 2021 vedtage en afgørelse om afgrænsning og en henstilling om forvaltningen af det beskyttede havområde "North Atlantic Current and Evlanov Seamount" ("NACES-havbeskyttelsesområdet").
            
            
               (4)Ved Osparkommissionens påtænkte afgørelse oprettes NACES-havbeskyttelsesområdet, idet dets grænser fastlægges.
            
            
               (5)Den påtænkte henstilling fra Osparkommissionen har til formål at vejlede de kontraherende parter i deres handlinger og i vedtagelsen af foranstaltninger til opfyldelse af de bevaringsmålsætninger, der er fastsat i bilaget til henstillingen.
            
            
               (6)Der er en tæt forbindelse mellem Osparkommissionens to påtænkte retsakter, og det er derfor hensigtsmæssigt at lade dem være omfattet af samme holdning fra Unionen.
            
            
               (7)Den holdning, der skal indtages på Unionens vegne i Osparkommissionen, bør fastlægges, da den afgørelse, som skal træffes af sidstnævnte, bliver bindende for Unionen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på Osparkommissionens 24. møde, skal være at støtte vedtagelsen af afgørelsen om afgrænsning og henstillingen om forvaltningen af det beskyttede havområde "North Atlantic Current and Evlanov Seamount" (NACES-havbeskyttelsesområdet).
            
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        Rådets afgørelse 98/249/EF af 7. oktober 1997 om indgåelse af konventionen om beskyttelse af havmiljøet i det nordøstlige Atlanterhav (EFT L 104 af 3.4.1998, s. 1).
               
               
                  
                     (2)
                  
                        
                  https://www.ospar.org/documents?v=43885
                   
               
               
                  
                     (3)
                  
                        EFT L 104 af 3.4.1998, s. 2.